**Ομιλία του Αντιπροέδρου της Βουλής και Προέδρου της Ειδικής Διαρκούς Επιτροπής Ευρωπαϊκών Υποθέσεων στην κοινή συνεδρίαση της Ειδικής Διαρκούς Επιτροπής Ευρωπαϊκών Υποθέσεων και των Διαρκών Επιτροπών Εθνικής Άμυνας & Εξωτερικών Υποθέσεων, Οικονομικών Υποθέσεων, Δημόσιας Διοίκησης, Δημόσιας Τάξης και Δικαιοσύνης και Παραγωγής και Εμπορίου**

**Θέμα ημερήσιας διάταξης:**

**Η Ευρωπαϊκή Ένωση ενόψει των ευρωπαϊκών εκλογών**

**Ομιλήτρια:**

**Roberta Metsola, Πρόεδρος του Ευρωπαϊκού Κοινοβουλίου**

**20-02-2024**

Κυρίες και κύριοι Ευρωβουλευτές, συνάδελφοι,

Έχουμε σήμερα τη χαρά και την τιμή να φιλοξενούμε στη Βουλή των Ελλήνων την Πρόεδρο του Ευρωπαϊκού Κοινοβουλίου κ. Ρομπέρτα Μέτσολα. Η κ. Μέτσολα, εξελέγη ευρωβουλευτής για πρώτη φορά το 2013, ενώ το 2020 θήτευσε ως η Πρώτη Αντιπρόεδρος του Ευρωπαϊκού Κοινοβουλίου, υπεύθυνη -μεταξύ άλλων- για τις σχέσεις του Ευρωπαϊκού Κοινοβουλίου με τα εθνικά κοινοβούλια. Τον Ιανουάριο του 2022 εξελέγη Πρόεδρος του Ευρωπαϊκού Κοινοβουλίου για το δεύτερο μισό της 9ης βουλευτικής περιόδου.

Η παρουσία σας εδώ κ. Πρόεδρε είναι ιδιαίτερης σημασίας, λίγους μήνες πριν την ολοκλήρωση της κοινοβουλευτικής περιόδου και ενόψει των ευρωεκλογών του Ιουνίου, έχουμε την ευκαιρία να κάνουμε κατ’ αρχήν έναν απολογισμό του έργου του Ευρωκοινοβουλίου που επετεύχθη την τελευταία πενταετία. Μια πενταετία που σημαδεύτηκε από πρωτοφανείς εξωγενείς κρίσεις, όπως η πανδημία και ο ρωσο-ουκρανικός πόλεμος.

Χαρακτηρίστηκε όμως και από την επίδειξη της ανθεκτικότητας της Ευρωπαϊκής Ένωσης, την εσωτερική της δύναμη να αλλάζει και να λαμβάνει θαρραλέες αποφάσεις, όπως η δημιουργία του μηχανισμού ανάκαμψης και ανθεκτικότητας για την οποία πρωταγωνίστησε και η ελληνική κυβέρνηση.

Επίσης μας δίνεται η ευκαιρία για διαβούλευση και δημόσιο διάλογο, εντός και εκτός του εθνικού Κοινοβουλίου, για την επόμενη μέρα, για την Ευρωπαϊκή Ένωση. Σαφώς, το μέγιστο καθήκον το οποίο καλούμαστε να επιτελέσουμε ενεργά στην αμέσως προσεχή περίοδο δεν είναι άλλο από εκείνο των ευρωεκλογών της 9ης Ιουνίου. Και είναι μέγιστο γιατί η Ευρώπη θα πρέπει να απαντήσει με κάθε δυνατό τρόπο σε ένα θεμελιώδες ερώτημα που αγγίζει τη ρίζα των αξιών που βρίσκονται στον πυρήνα της Ευρωπαϊκής Ένωσης δηλαδή τη Δημοκρατία.

Και σε αυτό το σημείο θα ήθελα να επισημάνω πως το ελληνικό Κοινοβούλιο ψήφισε πρόσφατα νόμο που εμβαθύνει τη Δημοκρατία. Αντικατοπτρίζει την αταλάντευτη δέσμευσή μας για αύξηση της εκλογικής συμμετοχής και της προσβασιμότητας για όλους τους ψηφοφόρους και ειδικότερα τους ομογενείς μας. Αναφέρομαι στη δυνατότητα να συμμετέχουν στις ευρωεκλογές όλοι οι Έλληνες εκλογείς, εντός και εκτός της επικράτειας, με επιστολική ψήφο.

Η σημερινή συγκυρία, κ. Πρόεδρε, είναι εξαιρετικά σύνθετη εντός και εκτός Ευρώπης. Κανείς δεν ανέμενε ότι εβδομήντα επτά χρόνια μετά τη λήξη του δευτέρου Παγκοσμίου Πολέμου η Ευρώπη θα ξαναζούσε πόλεμο από την επιθυμία απρόκλητης κατάληψης κυριαρχικών εδαφών ενός κράτους από κάποιο άλλο, εν προκειμένω της Ουκρανίας από την Ρωσία.

Όμως ποιος θα ανέμενε να συμπληρώνονται φέτος το καλοκαίρι πενήντα χρόνια από το Κυπριακό. Δεν θα σταματήσουμε να επιδιώκουμε λύση η οποία μπορεί να εξευρεθεί μόνο με διαπραγματεύσεις στη συμπεφωνημένη και δεσμευτική για όλους βάση των σχετικών αποφάσεων του Συμβουλίου Ασφαλείας των Ηνωμένων Εθνών. Για το λόγο αυτό χαιρετίσαμε τον διορισμό της προσωπικής απεσταλμένης του Γενικού Γραμματέα του ΟΗΕ για την Κύπρο της κ. Ολγκίν και βέβαια μια πρωτοβουλία που μπορεί να αποτελέσει εφαλτήριο για επανέναρξη των διαπραγματεύσεων.

Αξιότιμη κυρία Πρόεδρε, η ίδια η Ευρωπαϊκή Ένωση είναι σήμερα μια μεγάλη οικογένεια 27 κρατών. Πολύ πρόσφατα ελήφθη η απόφαση από τους αρχηγούς των κρατών-μελών για μία νέα διεύρυνση. Η Ελλάδα υπήρξε ανέκαθεν πρωταγωνίστρια στην υποστήριξη της ευρωπαϊκής προοπτικής των δυτικών Βαλκανίων. Θέλω να θυμίσω ότι η διακήρυξη της Θεσσαλονίκης, πριν από 21 χρόνια, φέρει την ελληνική σφραγίδα. Αλλά αυτή η προσέγγιση έχει και κανόνες. Είναι μια διαδικασία όπου κάθε χώρα αξιολογείται ξεχωριστά για την πρόοδο που κάνει σε μια σειρά από θέματα, συμπεριλαμβανομένου βεβαίως και του θέματος του κράτους δικαίου. Και για εμάς το θέμα του εκλεγμένου δημάρχου Χειμάρρας, του Φρέντυ Μπελέρη, είναι βασικά ένα ζήτημα κράτους δικαίου. Όπως έχει τονίσει και το ελληνικό υπουργείο Εξωτερικών δεν μπορεί να προχωρήσει η ενταξιακή διαδικασία της Αλβανίας όταν υπάρχει τέτοιου τύπου περιφρόνηση του κράτους δικαίου, του τεκμηρίου της αθωότητας και του σεβασμού των πολιτικών δικαιωμάτων.

Κυρίες και κύριοι συνάδελφοι, κλείνοντας θα ήθελα να τονίσω πως από τη σύνθεση του νέου κοινοβουλίου και τις ισορροπίες που θα διαμορφωθούν θα εξαρτηθεί η πορεία της Ευρωπαϊκής Ένωσης για την επόμενη πενταετία. Συνεπώς οι ευρωεκλογές αποτελούν ύψιστο διακύβευμα και η ψήφος δεν μπορεί να είναι ψήφος διαμαρτυρίας ούτε αδιαφορίας αλλά ψήφος συνειδητής επιλογής των θεμελιωδών αρχών της Ευρωπαϊκής Ένωσης. Και επειδή πολλές φορές θεωρούμε όλοι μας αυτονόητες τις κατακτήσεις της Ευρωπαϊκής Ένωσης, που αποτελούν πια αναπόσπαστο μέρος του ευρωπαϊκού τρόπου ζωής, αρκεί μια ματιά γύρω μας για να συνειδητοποιήσουμε ότι τίποτα δεν πρέπει να θεωρείται δεδομένο. Στις μεγάλες προκλήσεις οι απερίσκεπτες επιλογές δεν δίνουν λύσεις, το αντίθετο θα έλεγα. Προκαλούν νέα προβλήματα ή μεγαλοποιούν τα υπάρχοντα. Η Μεγάλη Βρετανία αποχώρησε από την Ευρωπαϊκή Ένωση με σημαία τον κίνδυνο της μετανάστευσης. Σήμερα η μετανάστευση στη Βρετανία του Brexit έχει τριπλασιαστεί.

Σήμερα στην Ευρωπαϊκή Ένωση κυρία Πρόεδρε έχουμε επί της αρχής μία ιστορική συμφωνία για το Ευρωπαϊκό Σύμφωνο Μετανάστευσης και Ασύλου. Δεν ήταν μία εύκολη διαδικασία. Απαιτήθηκαν επίπονες διαβουλεύσεις και διαπραγματεύσεις, όμως τελικά τα καταφέραμε και είμαστε ιδιαίτερα υπερήφανοι γιατί η Ελλάδα πρωτοστάτησε σε μία συμφωνία που λαμβάνει υπόψη τις εθνικές ιδιαιτερότητες των κρατών-μελών, ιδίως εκείνων που βρίσκονται στα εξωτερικά σύνορα της Ευρώπης. Πάμε λοιπόν στο πολιτικό αφήγημα, που ισχυρίζεται ότι η Ευρώπη είναι ανίκανη να λύσει τα μεγάλα ζητήματα της εποχής μας, ο λόγος του διχασμού και της ανασφάλειας βρίσκει γόνιμο έδαφος. Όμως η ιστορία δείχνει ότι η Ευρωπαϊκή Ένωση προσαρμόζεται και τελικά μαθαίνει από τα λάθη της.

Κυρία πρόεδρε θεωρώ ότι είναι χρέος μας να υπενθυμίζουμε στους πολίτες ότι από τις κρίσεις και τις προκλήσεις η Ευρωπαϊκή Ένωση βγαίνει πιο ανθεκτική και πιο συνειδητοποιημένη για τα επόμενα κρίσιμα βήματά της. Η διαδικασία αυτή είναι κοπιώδης, απαιτεί χρόνο, όμως η στόχευση θα πρέπει να είναι σαφής. Μία ένωση στρατηγικά αυτόνομη σε όλους τους τομείς προς μία Ευρώπη πιο ενωμένη, πιο δυνατή και με αναμφισβήτητη δημοκρατική υπεροχή. Δεν υπάρχει χρόνος για παρεκκλίσεις., υπάρχει όμως πάντα χώρος για διάλογο, συνεννόηση και συμβιβασμούς. Κυρία Πρόεδρε, χωρίς περαιτέρω χρονοτριβή ο λόγος σε εσάς.